Document ID: 32005D0179

KOMISJONI OTSUS,
4. märts 2005,
millega muudetakse otsuseid 93/52/EMÜ ja 2003/467/EÜ seoses deklaratsiooniga, et Sloveenia on vaba brutselloosist (B. melitensis) ja veiste ensootilisest leukoosist ning Slovakkia on vaba veiste tuberkuloosist ja veiste brutselloosist
(teatavaks tehtud numbri K(2005) 483 all)
(EMPs kohaldatav tekst)
(2005/179/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1964. aasta direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta, (1) eriti selle A lisa I jao punkti 4, A lisa II jao punkti 7 ja D lisa I jao punkti E,
võttes arvesse nõukogu 28. jaanuari 1991. aasta direktiivi 91/68/EMÜ loomatervishoiu kohta ühendusesiseses lamba- ja kitsekaubanduses, (2) eriti selle A lisa 1. peatüki II punkti
ning arvestades järgmist:
(1)
Komisjoni 21. detsembri 1992. aasta otsuses 93/52/EMÜ (milles registreeritakse teatavate liikmesriikide või piirkondade vastavus nõuetele seoses brutselloosiga (B. melitensis) ja antakse neile ametlikult haigusvaba liikmesriigi või piirkonna staatus) (3) loetletakse liikmesriikide piirkondi, mis on ametlikult tunnistatud brutselloosivabaks (B. melitensis) vastavalt direktiivile 91/68/EMÜ.
(2)
Sloveenias on lamba- või kitsebrutselloosist teatamine olnud vähemalt viimase viie aasta jooksul kohustuslik ja selle aja jooksul ei ole ametlikult kinnitatud ühtegi kõnealuse haiguse juhtumit. Kõnealuses liikmesriigis on ka vaktsineerimine olnud vähemalt kolm aastat keelatud. Lisaks sellele on Sloveenia astunud samme, et järgida teatavaid muid direktiivis 91/68/EMÜ sätestatud tingimusi pisteliste kontrollide kohta, mida tuleb läbi viia pärast kõnealuse liikmesriigi brutselloosivabaks tunnistamist. Sloveenia tuleks seepärast lamba- või kitsemajandite osas ametlikult tunnistada brutselloosivabaks (B. melitensis).
(3)
Direktiivis 64/432/EMÜ sätestatakse, et teatavate kõnealuses direktiivis ettenähtud tingimuste täitmise korral võib liikmesriikide või nende osade või piirkondade veisekarjad tunnistada ametlikult vabaks tuberkuloosist, brutselloosist ja veiste ensootilisest leukoosist.
(4)
Veiste tuberkuloosist, veiste brutselloosist ja veiste ensootilisest leukoosist vabaks kuulutatud liikmesriikide loetelu on sätestatud komisjoni 23. juuni 2003. aasta otsuses 2003/467/EÜ, millega kehtestatakse teatavate liikmesriikide ja liikmesriikide piirkondade ametlikult tuberkuloosist, brutselloosist ja veiste ensootilisest leukoosist vaba staatus seoses veisekarjadega. (4)
(5)
Pärast komisjoni hinnangut Sloveenia poolt esitatud dokumentidele, mis tõendavad direktiivis 64/432/EMÜ ettenähtud asjakohaste tingimuste täitmist seoses veiste ensootilise leukoosi puudumisega, tuleks kogu kõnealune liikmesriik kuulutada ametlikult vabaks veiste ensootilisest leukoosist.
(6)
Pärast komisjoni hinnangut Slovakkia poolt esitatud dokumentidele, mis tõendavad direktiivis 64/432/EMÜ ettenähtud asjakohaste tingimuste täitmist seoses veiste tuberkuloosi ja veiste brutselloosi puudumisega, tuleks kogu kõnealune liikmesriik kuulutada ametlikult vabaks veiste tuberkuloosist ja veiste brutselloosist.
(7)
Seepärast tuleks vastavalt muuta otsuseid 93/52/EMÜ ja 2003/467/EÜ.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 93/52/EMÜ I lisa muudetakse vastavalt käesoleva otsuse I lisale.
Artikkel 2
Otsuse 2003/467/EÜ I, II ja III lisa muudetakse vastavalt käesoleva otsuse II lisale.
Artikkel 3
Käesolev otsus on adresseeritud liikmesriikidele.
Brüssel, 4. märts 2005

Labels: 0
18
6